اَبدالله میر
نوداں کبلہ ءَ سر کش اِت
ساھیل اش کتہ سرچادر
اھوال آتکگاں از دور ءَ
گٹ ءُ سرشمیں مات کوھاں
درنگ ءُ تیھریں کھساراں
دوست ءِ گم جتیں پیگاماں
دلبُریں زھیر ءُ ترانگ
سنگین ءِ گماں دل سندیں
ٹوھین انت دل ءَ گران وابیں
ناول اَنت، من ءَ آژناگی
بیا کہ پہ ترا زھیروں کنت
بازیں از گماں چم کوراں
بیا کہ مئے وتن سک وش انت
کوہ ءُ کوچگاں ڈولداریں
سیہ تاکاں کھیر پراہ لمبیں
سمّڈ گوں چِشاں ھوھنگاں
چاھی ماں زِھ ءَ درنگانی
سیسی ءُ کپوت کُوہ دیماں
کوھی پاچن ءُ آھوگ انت
برز ءُ سرشمیں مات بنداں
تَلانی چگرد وش، پلیں
گواشانی کنر سبز، تاکاں
کک ءُ ھالیکو ماں کوراں
تروپشوک ماں دپ ءَسک وشاں
ریکاں ماں اپیتک نرمیں
کوھاں ماں شگوشگ پلیں
سبزاں پیملک سَرچھباں
لاٹیگ ماں بُگاں بانور انت
ولانی چِبٹ گوں لوشاں
کنڈانی لُڑیں سارتیں آپ
کورانی تہ ءَ ماں کانیگ
وشیں مئے وتن زیبا انت
چو کہ جنت ءِ زیدا انت